በማጎ ብሔራዊ ፓርክ ስምንት ዝሆኖችን ከገደሉ ተጠርጣሪዎች ውስጥ የቀድሞ አመራር እንደሚገኙበት ተገለጸ
በሰሎሞን ይመር በደቡብ ክልል ማጎ ብሔራዊ ፓርክ ውስጥ ስምንት ዝሆኖችን በመግደል ከተጠረጠሩ ውስጥ በዝሆኖች ከፍተኛ ጉዳት ደርሶባቸው ሕክምና ላይ ያሉ አንድ የቀድሞ አመራር እንደሚገኙበት፣ የክልሉ ባህልና ቱሪዝም ቢሮ አስታወቀ፡፡  የክልሉ ባህልና ቱሪዝም ቢሮ ምክትል ኃላፊ ወ/ሮ ፍሬሕይወት ዱባለ ለሪፖርተር እንደገለጹት፣ ስምንት ዝሆኖች በሕገወጥ ታጣቂዎች ተገድለው ጥርሳቸው ሙሉ በሙሉ ተነቅሎ ተወስዷል፡፡ በዝሆኖቹ ግድያ እጃቸው እንዳለበት የተጠረጠሩ አካላት ተለይተው ሕጋዊ ዕርምጃ እንዲወሰድባቸው ከዞኑና ከክልሉ የተውጣጣ ግብረ ኃይል ወደ ሥፍራው መላኩን የገለጹት ወ/ሮ ፍሬሕይወት፣ የወንጀል ድርጊቱን የፈጸሙ አጥፊዎች ሕግ ፊት እንዲቀርቡ ለማድረግ እየተሠራ ነው ብለዋል፡፡የማጎ ብሔራዊ ፓርክ ኃላፊ አቶ ጋናቡል ቡልሚ ዝሆኖቹ ውኃ የሚጠጡበት ሥፍራቸው ሔደው በመመለስ ላይ በነበሩበት ግንቦት 18 ቀን 2012 ዓ.ም. ማለዳ፣ በታጣቂዎች በጥይት ተመተው ሕይወታቸው ማለፉንና የሁሉም ዝሆኖች ጥርሳቸው መወሰዱን አረጋግጠዋል፡፡  በዝሆኖቹ ላይ ግድያ የፈጸሙት ሁለት ተጠርጣሪዎች በዝሆኖቹ ከባድ ጉዳት ደርሶባቸው ሕክምና ላይ እንደሚገኙና ከግለሰቦቹ አንዱ ከዚህ ቀደም በወረዳ አመራርነት ይሠሩ እንደነበር ያብራሩት ወ/ሮ ፍሬሕይወት፣ እንዲህ ያለው ድርጊት በድንገት የሚፈጸም ጥቃት ሳይሆን የተደራጀ ወንጀል እንደሆነ ገልጸዋል፡፡ የክልሉ መንግሥት በአጥፊዎቹ ላይ አፋጣኝና አስተማሪ ዕርምጃ እንደሚወስድ አስታውቀዋል።በኢትዮጵያ የዱር እንስሳት ልማትና ጥበቃ ባለሥልጣን የብሔራዊ ፓርኮች ዳይሬክቶሬት ከፍተኛ ባለሙያ አቶ መኳንንት ክንፈ፣ ባለሥልጣኑ ጉዳዩን ከመነሻው ጀምሮ እየተከታተለውና መረጃዎችን እያጣራ እንደሚገኝ ገልጸዋል፡፡ ፓርኩ በክልሉ የሚተዳደር በመሆኑ ከፌደራሉ ተቋም ድጋፍ እንዲደረግለት ጥያቄ እስካላቀረበ ድረስ፣ ባለሥልጣንኑ በጉዳዩ በቀጥታ ውሳኔ የመስጠት ሥልጣን የለውም ብለዋል፡፡ ይሁን እንጂ ከፓርኩ በሚቀርብ ጥያቄ መሠረት ማንኛውንም ድጋፍ ለማድረግ ባለሥልጣኑ ዝግጁ እንደሆነ አረጋግጠዋል፡፡‹‹ዝሆኖች በሕገወጦች ሲገደሉ ይህ የመጀመርያቸው አይደለም፡፡ ነገር ግን በማጎ ብሔራዊ ፓርክ ያጋጠመው የዝሆኖች ግድያ ግን እጅግ አስደንጋጭ ነው፡፡ ይህ ጭፍጨፋ ዝርያውን ለማጥፋት ያለመ ተግባር ነው የሚመስለው፤›› ያሉት አቶ መኳንንት፣ ይህን ያህል ዝሆኖች በአንድ ጊዜ ሲገደሉ በኢትዮጵያ ብዙም ያልታየና ያላጋጠመ ክስተት ነው ሲሉ አስረድተዋል፡፡ አክለውም የኮሮና ወረርሽኝ በመከሰቱ ጥበቃና ቁጥጥሩ ሊላላ ይችላል በሚል ሕገወጦች በብሔራዊ ፓርኮች ላይ የሚያደርሱት ጥቃት እየተንሰራፋ እንደመጣ፣ ነገር ግን ባለሥልጣኑ በየአካባቢው የሚገኙ ግብረ ኃይሎችን በማነጋገር ጥበቃው የበለጠ እንዲጠናከር እየሠራ ነው ብለዋል፡፡በዝሆኖቹ ላይ የተፈጸመው ግድያ እጅግ አሳዛኝ መሆኑን የሚገልጹት መክብብ ተሰማ (ዶ/ር)፣ በዱር እንስሳትና በአካባቢ ጥበቃ ሥራዎች የረዥም ዓመታት ተሞክሮ ያካበቱ ባለሙያ ናቸው፡፡ ከዓመታት በፊት በማጎ ብሔራዊ ፓርክ ባለሙያ ሆነው መሥራታቸውን ይገልጻሉ፡፡ እሳቸውም ከዚህ ቀደም እንዲህ ያለ በእንስሳት ላይ ያነጣጠረ የጅምላ ግድያ አጋጥሞ እንደማያውቅ፣ አንድ ዝሆን ከተገደለም በአፋጣኝ ዕርምጃ የሚወሰድበት ልምድ እንደነበረ ያስታውሳሉ፡፡ አንዳንድ ፓርኮችን ክልሎች እንዲያስተዳድሩ ሲደረግ በቂ ዝግጅት ስላልነበራቸው የጥበቃ ሥራውን በተቢው መንገድ ለማከናወን ችግር ሲገጥማቸው እንደሚታይ፣ በማጎ ብሔራዊ ፓርክ የተከሰተው ግድያም ለዚህ ማሳያ ሊሆን እንደሚችል ለሪፖርተር ገልጸዋል፡፡ አክለውም የወንጀል ድርጊቱ በቀላሉ መታለፍ እንደሌለበትና የፌደራሉ ባለሥልጣን ከክልሉ መንግሥት ጋር በመሆን ወንጀሉን በጥንቃቄ በመመርመርና የፓርኩን የጥበቃ ሁኔታ በመፈተሽ፣ በወንጀሉ የተሳተፉ አካላት ላይ ተገቢውን ዕርምጃ መውሰድ እንዳለባቸው አሳስበዋል፡፡ የማጎ ብሔራዊ ፓርክ በደቡብ ክልል ደቡብ ኦሞ ዞን ውስጥ የሚገኝ የዝሆኖች መጠለያ ሲሆን፣ ከአምስት ዓመታት በፊት በተደረገ ቆጠራ በብሔራዊ ፓርኩ ብቻ 175 ዝሆኖች  ይገኙ እንደነበር ይታወሳል፡፡ በአሜሪካ መንግሥት የሚደገፍና በዱር እንስሳት ሕገወጥ ዝውውር ወንጀል ላይ በማተኮር እንቅስቃሴ የሚያደርግ ማዕከል ከዚህ ቀደም ይፋ እንዳደረገው፣ በአፍሪካ በከፍተኛ ደረጃ ተጋላጭ ከሆኑ አገሮች አንዷ ኢትዮጵያ ናት፡፡ የዱር እንስሳትን በሕገወጥ መንገድ የሚያዘዋውሩና እንስሳቱን በመግደል አካላቸውን በከፍተኛ ገንዘብ የሚሸጡ ቡድኖች የሚያገኙትን ገንዘብ ለሽብር፣ ለጦር መሣሪያዎች ግዥ፣ እንዲሁም ለሌሎች አደገኛ ወንጀሎች ማስፈጸሚያነት እያዋሉት መሆናቸውን በተደጋጋሚ ሪፖርት አቅርቧል፡፡የቀድሞው ጠቅላይ ሚኒስትር ኃይለ ማርያም ደሳለኝ በ2008 ዓ.ም. የቱሪዝም ትራንስፎርሜሽ ምክር ቤትን በሰብሳቢ ሲመሩ በነበረበት ወቅት በተለይም ሦስተኛ መደበኛ ጉባዔው በተካሄደበት ጊዜ ለፓርኮች ውድመት፣ ለዱር እንስሳት ግድያና መጥፋት የክልል ባለሥልጣናትን ተጠያቂ አድርገዋቸው እንደነበር ይታወሳል፡፡ አቶ ኃይለ ማርያም በአገሪቱ የብርቅዬ እንስሳት መገኛ የሆኑ የዝሆን፣ የሜዳ አህያና ሌሎችም በርካታ ተዘዋዋሪ አዕዋፍት መገኛ የሆኑ ፓርኮች ለጥፋት የተቃረቡት ተገቢው ጥበቃና ከለላ ስላልተሰጣቸው እንደሆነና የክልል ኃላፊዎችም በአጥፊነት እየተሳተፉ ጭምር፣ እንደ አዋሽ፣ ባቢሌና ነጭ ሳር ብሔራዊ ፓርኮችን ከእነ ጭራሹ ወደ መጥፋት እያደረሷቸው እንደሚገኙ በመግለጽ ክልሎችን መውቀሳቸውን መዘገባችን አይዘነጋም፡፡ ‹‹ጆሮ ያለው የክልል አመራር ይስማ፡፡ እንስሳቱ ቢጠፉ ፖለቲካዊ አመራሩ የታሪክ ተጠያቂ ይሆናል፡፡ ዛሬ ያለው አመራር ወደፊት በታሪክ ፊት ተጠያቂ ይሆናል፡፡ አገራዊ ሀብትና ለትውልድ የሚተርፍ ቅርስ እየጠፋ ነው፤›› በማለት ጠቅላይ ሚኒስትሩ  ጠንካራ ወቀሳም ማስጠንቀቂያም አሰምተው ነበር፡፡